Edith Head

**Edith Head** (* as *Edith Claire Posener* an’n 28. Oktober 1897 in San Bernardino, Kalifornien; † 24. Oktober 1981 in Los Angeles) weer en US-amerikaansche Kledaaschmakersche, de ruchweg dusend Filmen mit ehr Kledaaschutarbeiten versorgt hett un dorför 35 mol för den *[[Oscar]]* nomineert weer. Bit hüüt is se dormit de spoodriekste Kledaaschmakersche in de Historie vun de Acedamy Awards.

## Leven un Wark
Edith Head weer de Dochter vun Max Posener un Anna E. Levy. In’t Johr 1919 hett se an de University of California in Berkeley en Bachelor in dat Fack Franzöösch afslaten un möök 1920 en Master an Stanford University in romaansche Spraken. In Los Angeles hett se ehr Studien an’t Otis Institute un an de Chouinard Art School wieterföhrt. In de 1920er Johren weer se Schoolmeestersche för Franzöösch un Kunst an de Hollywood School for Girls. 1923 hett se Charles Head heiraat, vun den se sik aver 1936 wedder scheden laten hett.

In 1923 hett se ok för en korte Tiet as Schauspelersche versöcht, stell denn aver fast, dat ehr dat Sniedern vun Filmkledaasch veel mehr toseggen de. Ünner dat Regeer vun den Designer Howard Greer hett so to’n eersten mol för Paramount Pictures arbeit. Vun 1927 an weer de Assistentsche vun Travis Banton, de sik in de 1930er Johren sünners mit de Kledaasch för Marlene Dietrich en Naam maakt hett. In dat Kledaaschafdeel vun Paramount – dat later na ehr nöömt weer – is se in’t Johr 1938 to’n Baasdesignersche opstegen. 1940 hett se den Szenenbillner Wiard Ihnen heiraat.

Edith Heads Naam weer för mehrere Johrteihnten en Synonym för Kledaasch ut Hollywood. Mit ehr Infäll för eenige vun de beropensten Fronslüüd ut dat Filmgewarf hett se de Mood vun de USA mit prägt. So hett de vun ehr utdachte Sarong för Dorothy Lamour in *The Jungle Princess* Opsehn bröcht un weer dorna veelmols kopeert. Vun ehr is ok dat Avendkleed ahn Drägers mit Tüll un Satin för Elizabeth Taylor in *A Place in the Sun*. Un för Grace Kelly harr se em Siedenkleed utklamüstert, dat se bi de Oscarvergaav 1954 dragen hett, as se för *The Country Girl* uttekent worrn is. Na tosamen 44 Johren bi Paramount is Head 1967 an de Universal Studios wesselt, woneem se bit an ehr Levensenn bleven is.

De letzte Film, an de Edith Head mitarbeit hett, weer 1981 *Dead Men Don’t Wear Plaid*, för den se Kledaasch vun annere Designers ut de Studioära kopeert hett, so dat de Kledaasch ut de rinsneden Szenen ut Filmklassikers vun’n Film noir ut de 1940er to dat nee dreihte Material passen de. Head is kort na’t Enn vun de Dreiharbeiten an de Naklapp vun en  Myelofibroos storven, en rore Krankheit vun’t Knakenmark. Se weere in’n Forest Lawn Memorial Park in Glendale, Kalifornien bisett.

En Foto, dat Edith Head bi de Arbeit wiest, weer as een vun teihn Andenkenbreefmarken an’n 25. Februar 2003 rutgeven. De Breefmarken höört to de Reeg „American Filmmaking: Behind the Scenes“. In de Disney-/Pixar-Produkschoon *[[The Incredibles]]* is de Figur *Edna Mode* na Edith Head ehr Utsehn gestalt worrn.

## Filmografie (Utwahl)

## Utteken
Edith Head is bit hüüt de spoodriekste Kledaaschmakersche, wat de Tall vun Utteken angeiht. Se weer alltohopen 39 mol Filmpriesen vörslahn, alleen 35 mol för den Oscar. Uttekent weer se ölven mol:
* 1950: mit den *[[Oscar]]* in de Kategorie *[[Oscar/Best Kledaasch|Best Kledaasch]] – swartwitt* för *The Heiress*
* 1951: mit den *[[Oscar]]* in de Kategorie *[[Oscar/Best Kledaasch|Best Kledaasch]] – Farv* för *Samson and Delilah*
* 1951: mit den *[[Oscar]]* in de Kategorie *[[Oscar/Best Kledaasch|Best Kledaasch]] – swartwitt* för *All About Eve*
* 1952: mit den *[[Oscar]]* in de Kategorie *[[Oscar/Best Kledaasch|Best Kledaasch]] – swartwitt* för *A Place in the Sun*
* 1954: mit den *[[Oscar]]* in de Kategorie *[[Oscar/Best Kledaasch|Best Kledaasch]] – swartwitt* för *Roman Holiday*
* 1955: mit den *[[Oscar]]* in de Kategorie *[[Oscar/Best Kledaasch|Best Kledaasch]] – swartwitt* för *Sabrina*
* 1961: mit den *[[Oscar]]* in de Kategorie *[[Oscar/Best Kledaasch|Best Kledaasch]] – swartwitt* för *The Facts of Life*
* 1964: mit en *Sünnerpries* vun de *[[Golden Laurel]]s*
* 1974: mit den *[[Oscar]]* in de Kategorie *[[Oscar/Best Kledaasch|Best Kledaasch]]* för *The Sting*
* 1974: mit ehrn Steern op’n Hollywood *[[Walk of Fame]]*
* 1999: mit de *Hall of Fame* vun de *[[Costume Designers Guild Awards]]*

## Weblenken
* 
* Edith Head op fashionmodeldirectory.com (engelsch)